Nephew-forsangeren, der er bosat i Klitmøller, tager på en solo-turne for at teste sange til sit første solo-album. Turneen har navnet ”Testing Testing ” og begynder januar. - Normalt indspiller man jo sangene før man spiller live, men jeg har haft lyst til at vende om på rækkefølgen. Dels fordi jeg ser scenen som mit vigtigste sted at udkomme som solist. Og dels fordi jeg tror på sangene bliver bedre af at blive modnet med et publikum siddende overfor mig, skriver sangeren på sin hjemmeside. Det betyder, at man kan opleve Simon Kvamm spille ufærdige sange, og det sker blandt andet i Stalden i Klitmøller den 27. januar og på Studenterhuset i Aalborg 5. februar. Simon Kvamm har været sanger i bandet Nephew siden 1996. Bandet slog igennem i 2005 med pladen USADSB. I 2010 dannede Simon Kvamm duoen De Eneste To med singer-songwriter Peter Sommer. Men nu er det tid til at springe ud som solo-artist. Og med udsigten til, at det skal ske med ufærdige numre, skriver Simon Kvamm: - Det gør mig faktisk en kende fugtig i armhulerne. Billetsalget til soloturnéen starter den 8. januar.

Referat:
Simon Kvamm udgiver et solo-album. Men før det sker, vil han teste sangene af på en turne i januar.